b'\n_START_ARTICLE_\nHladni krov\n_START_PARAGRAPH_\nHladni krov ili ventilirani krov je naziv za vrstu krovne konstrukcije koja primjenjuju\xc4\x87i najosnovnije zakone fizike omogu\xc4\x87uje neprekinuto strujanje zraka u sloju izme\xc4\x91u crijepa i krovne konstrukcije. Ovom stalnom izmjenom zraka odvodi se vodena para iz objekta i smanjuje temperatura zraka koja od zagrijavanja crijepa mo\xc5\xbee poprimiti iznose i do 70 \xc2\xbaC, \xc4\x8dime se bitno pove\xc4\x87ava u\xc4\x8dinak toplinske izolacije i posti\xc5\xbeu mnogo ugodniji uvjeti \xc5\xbeivota u potkrovlju. _NEWLINE_Prosje\xc4\x8dna koli\xc4\x8dina vodene pare koja se dnevno stvara u \xc4\x8detvero\xc4\x8dlanom doma\xc4\x87instvu iznosi preko 12 kg - sam boravak ljudi, kupanje, kuhanje, pranje i su\xc5\xa1enje rublja, te biljke, veliki su izvori vlage koja u sve kvalitetnije izoliranim objektima te\xc5\xa1ko pronalazi izlaz prema van. Sitne molekule vodene pare difuzijom \xc4\x87e na\xc4\x87i svoj put kroz zidove i strop te \xc4\x87e, ako pritom nai\xc4\x91u na hladni i paronepropusni materijal, do\xc4\x87i do kondenzacije i talo\xc5\xbeenja vode u izolaciji i drvenoj konstrukciji krovi\xc5\xa1ta. Zato krovovi, pogotovo oni s ure\xc4\x91enim stambenim potkrovljem, moraju biti ventilirani. _NEWLINE_Za hladni krov izuzetno je va\xc5\xbeno da vanjska boja krova bude \xc5\xa1to svjetlija, kako bi se dobar dio Sun\xc4\x8deve svjetlosti reflektirao. Tamni krovovi mogu biti za sun\xc4\x8danih dana i preko 20 \xc2\xbaC topliji od svjetlijih.\n_START_SECTION_\nKako je izvodi hladan krov\n_START_PARAGRAPH_\nUz gotove elemente krovne opreme specijalno namijenjene ventiliranju krovi\xc5\xa1ta koje danas nude najve\xc4\x87i proizvo\xc4\x91a\xc4\x8di pokrova, hladan krov name\xc4\x87e se sam od sebe kao najlogi\xc4\x8dnije i za vlasnika uvijek najpovoljnije rje\xc5\xa1enje._NEWLINE_Postavljeni rogovi prekrivaju se paropropusnom folijom koja uz to i dodatno \xc5\xa1titi potkrovlje svojom vodonepropusno\xc5\xa1\xc4\x87u. Najkvalitetnije izvedbe folija se zbog svojih svojstava mogu postaviti i na da\xc5\xa1\xc4\x8danu oplatu ili izravno na rogove i toplinsku izolaciju. Visoke tehni\xc4\x8dke vrijednosti koje posti\xc5\xbeu takve folije kako \xc5\xa1to se ti\xc4\x8de difuzije vodene pare, vodonepropusnosti, mehani\xc4\x8dke otpornosti i ostalog jamac su zdravog i sigurnog krova, a zbog jednostavne manipulacije olak\xc5\xa1ava se posao krovopokriva\xc4\x8dima. Tzv. kontraletve, dimenzija 5 x 5 cm postavljaju se preko folije uzdu\xc5\xbeno po rogovima i po njima se izvodi uobi\xc4\x8dajeno letvanje za polaganje crijepa._NEWLINE_Elementi krovne opreme omogu\xc4\x87uju ulazak i izlazak zraka u sloj za prozra\xc4\x8divanje (crijep zra\xc4\x8dnik, traka zra\xc4\x8dnik), a elementi za suhu izvedbu sljemena osiguravaju dodatno prozra\xc4\x8divanje ovog dijela krovne konstrukcije koji se tradicionalno postavljao u mort ili maltu. Na taj se na\xc4\x8din upotrebom krovne opreme za ventiliranje krovi\xc5\xa1ta vrlo jednostavno i brzo mo\xc5\xbee izgradili hladni krov i time fizikalne zakone, koji su do tada bili na\xc5\xa1 neprijatelj okrenuli u svoju korist, a stanaru omogu\xc4\x87ili ugodan boravak.'